***Salaš u Malom Ritu*** je jugoslovenska igrana TV serija u produkciji RTV Beograd, originalno emitovana na programu JRT početkom 1976.. Serija prati avanture dečaka Milana Maljevića (Slavko Štimac) za vreme Drugog svetskog rata. Nastala je po istoimenoj knjizi Arsena Diklića. Serija predstavlja kompilaciju, odnosno proširenje dva celovečernja filma - *Zimovanje u Jakobsfeldu* i *Salaš u Malom Ritu*.

Radnja
------

Radnja serije se dešava u izmišljenom banatskom selu Mali Rit za vreme Drugog svetskog rata. Mali Rit je naizgled mirno banatsko selo, čiji stanovnici ne pružaju otpor nemačkoj okupaciji. Zapravo, partizani se uzdržavaju od napada na selo, koje koriste kao tajnu bazu, da ne bi privukli pažnju Nemaca.

Ipak, idilu tokom okupacije, koju s vremena na vreme kvari narednik Riđi, narušava događaj u susednom selu, kada su partizani zapalili žito namenjeno Nemačkoj. Manšaftovci sprovode taoce iz susednog sela kroz Mali Rit. Vasa, najbolji drug i komšija Milana Maljevića, ogorčen što niko ne pruža bilo kakav otpor Nemcima, daje vodu taocima, zbog čega dobija batine od Riđeg. Da bi se osvetio za batine i poniženje, Vasa je odlučio da zapali žito namenjeno slanju u Nemačku, nadajući se da će vojnici koji su ga tukli biti kažnjeni.

Požar je doveo u selo lukavog i nemilosrdnog inspektora Šicera, kome odmah postaje sumnjivo da pre ovog incidenta u selu nije bilo nikakvih anti-okupatorskih akcija. Šicer otkriva mrežu partizanskih ilegalaca u selu, koju između ostalih čine krčmar Paja, seoski brica i Vasin otac. Ubeđen da je zagrebao ispod površine, Šicer odlučuje da uzme taoce (između ostalih Milanovog brata Petra i Vasinog oca), preteći da će svakog dana streljati po jednog taoca, dok ne dobije odgovor koji traži. Plašeći se za život svog sina i ostalih seljana, Milanova majka dovodi partizane u selo koji savladavaju nemački garnizon i oslobađaju taoce. Milan i Petar odlaze sa partizanima.

U drugoj celini serije, Milan je među partizanima, koji se spremaju da pređu Dunav kako bi prezimili. Ne želeći da sa sobom povedu Milana i izlože opasnosti, partizanski komandir šalje Milana i buntovnog tinejdžera Rašu sa „specijalnim" zadatkom da prezime kod svoje kuće. Na putu se Raša razboli, a Milan odlazi u susedno folksdojčersko selo Jakobsfeld. Tu nalazi posao kao sluga uglednog domaćina Jakoba Jeriha. Milan preko noći odlazi u kolibu gde je sakrio Rašu, donoseći mu hranu, a kasnije ga krije u štali Jakoba Jeriha. Jerih će zavoleti Milana pa planira da ga usvoji, pod uslovom da zaboravi na svoje poreklo. U međuvremenu, Šlog, partizanski ilegalac iz grada saznaje da se u Jakobsfeldu nalazi odbegli Raša, i odlučuje da ga izbavi na svoju ruku.

Uloge
-----

| Glumac | Uloga |
| --- | --- |
| Slavko Štimac | Milan Maljević |
| Miodrag Radovanović | Georg Šicer |
| Slobodan Perović | Jakob Jerih |
| Ljubomir Živanović | Vasa |
| Milan Kuruzović | Branko |
| Svetislav Goncić | Raša |
| Miroljub Lešo | Petar Maljević |
| Milivoje Tomić | Brica |
| Oliver Vujović | Folksdojčersko dete |
| Pavle Vuisić | krčmar Paja Stanko |
| Renata Ulmanski | Milanova majka |
| Ivan Jagodić | Artiljerac, Vasin otac |
| Miomir Petrović | Saša |
| Dragan Mirković | student Cile |
| Dragoljub Milosavljević | Velja |
| Ljubomir Ćipranić | paor |
| Dušan Poček | paor |
| Slobodan Velimirović | Riđi |
| Vojin Kajganić | Sep |
| Stole Aranđelović | skeledžija |
| Božidar Pavićević | Šuca |
| Gizela Vuković | Milanova tetka |
| Danilo Čolić | Boško Komandant |
| Bata Stojković | Damjan |
| Ljubica Ković | Marta Jerih |
| Milan Srdoč | Peter |
| Goran Sultanović | Lajter |
| Mihailo Janketić | Šlog |
| Toma Kuruzović | Fanka |
| Mića Tatić | Steva |

Muzika
------

Muzičku temu Ja sam rođen tamo na salašu izvode Miomir Petrović i Dragan Mirković.

Vanjske veze
------------

* *Salaš u Malom Ritu* na IMDb-u ()